ຣັດເຊຍ ຫ້າມນຳເຂົ້າ ອາຫານຈາກ ຢູໂຣບ ແລະສະຫະລັດ (ວີດີໂອ)
ຣັດເຊຍ ປະກາດ ເລີ້ມການຫ້າມ ນຳເຂົ້າ ສິນຄ້າປະເພດອາຫານ ຈາກ ຢູໂຣບແລະສະຫະລັດ ມູນຄ່າ 17 ພັນລ້ານຕໍ່ປີ ເພື່ອຕອບໂຕ້ຕໍ່ການລົງໂທດ ຂອງຝ່າຍຕາເວັນຕົກ.
ຣັດເຊຍໄດ້ຫ້າມນຳເຂົ້າ ສີນຄ້າປະເພດອາຫານ ມູນຄ່າຫລາຍ ກວ່າ 17 ພັນລ້ານໂດລາໃນແຕ່ລະປີ ຈາກຢູໂຣບແລະສະຫະ ລັດ ແຕ່ນັກວິເຄາະ ກ່າວວ່າ ມັນເປັນການເຄື່ອນໄຫວ ທີ່ອາດ ສາມາດສ້າງຄວາມລຳບາກ ໃຫ້ແກ່ຜູ້ບໍລິໂພກ ຊາວຣັດເຊຍ ຫລາຍເທົ່າໆກັບ ບັນດາກະເສດຕະກອນຂອງເຫລົ່າປະເທດ ຕາເວັນຕົກ ມົສກູໄດ້ປະກາດຫ້າມນຳເຂົ້າອາຫານ ໃນວັນພະຫັດວານນີ້ ເພື່ອເປັນການຕອບໂຕ້ຕໍ່ ສະຫະພາບຢູໂຣບແລະສະຫະລັດ ສຳຫລັບການລົງໂທດທາງເສດຖະກິດ ທີ່ໄດ້ນຳໃຊ້ຕໍ່ມົສກູ ຍ້ອນການສືບຕໍ່ແຊກແຊງຂອງມົສກູ ເພື່ອສະໜັບສະໜຸນ ພວກນິຍົມຣັດເຊຍແບ່ງແຍກດິນແດນ ທີ່ຕໍ່ສູ້ກັບກໍາລັງຢູເຄຣນ ຢູ່ພາກຕາເວັນອອກຂອງ ຢູເຄຣນນັ້ນ ການຫ້າມນຳເຂົ້າຂອງຣັດເຊຍ ຍັງກວມເອົາສິນຄ້າ ຈາກອອສເຕຣເລຍ ການາດາ ແລະນໍເວ ນຳ ນາຍົກລັດຖະມົນຕີຣັດເຊຍ ທ່ານ Dmitry Medvedev ກ່າວວ່າ ການຫ້າມດັ່ງກ່າວ ຈະ ອຳນວຍໂອກາດໃຫ້ກະເສດຕະກອນຣັດເຊຍ ທີ່ຕ້ອງໄດ້ດີ້ນຮົນຢູ່ເລື້ອຍໆ ເພື່ອແຂ່ງຂັນກັບຜະລິດຜົນຂອງຝ່າຍຕາເວັນຕົກນັ້ນ ໄດ້ເພີ້ມພູນຜະລິດຜົນ ແລະສ່ວນແບ່ງການຂາຍ ຢູ່ໃນຣັດເຂຍ ແຕ່ບັນດານັກວິເຄາະບໍ່ແນ່ໃຈວ່າ ພວກກະເສດຕະກອນຣັດເຊຍ ຈະມີເງິນພຽງພໍ ເພື່ອ ເພີ້ມທະວີຜະລິດຜົນຂອງເຂົາເຈົ້າ ຊຶ່ງສາເຫດສ່ວນນຶ່ງ ກໍຍ້ອນວ່າ ມາດຕະການລົງໂທດ ຮອບຫລ້າສຸດ ຂອງປະເທດຕາເວັນຕົກນັ້ນ ຈຳກັດການກູ້ຢືມເງິນ ລະຫວ່າງບັນດາທະ ນາຄານຂອງຣັດເຊຍ ແລະພວກທະນາຄານຢູ່ໃນ 28 ປະເທດອີຢູ ຫລືສະຫະພາບຢູໂຣບ ແລະທະນາຄານສະຫະລັດ ເຈົ້າໜ້າທີ່ກະຊວງການເງິນສະຫະລັດ ທ່ານ David Cohen ກ່າວວ່າ ການຫ້າມນຳເຂົ້າ ອາຫານຂອງສະຫະລັດ ຈະມີຜົນກະທົບໜ້ອຍຫລາຍ ຕໍ່ເສດຖະກິດສະຫະລັດ ຊຶ່ງເປັນເສດຖະກິດທີ່ໃຫຍ່ທີ່ສຸດໃນໂລກ ທ່ານກ່າວວ່າ ສະຫະລັດ ໄດ້ຕຽມພ້ອມທີ່ຈະລົງໂລດ ເພີ້ມຂື້ນອີກ ຕໍ່ຣັດເຊຍ ຖ້າຫາກມົສກູບໍ່ເຄຶ່ອນໄຫວເພື່ອຫລຸດຜ່ອນການຂັດແຍ້ງກັນ ໃນ ຢູເຄຣນ